3.  การประกอบธุรกิจ

-   ลักษณะบริการ

ธนาคารทหารไทย จำกัด (มหาชน)
ได้รับอนุญาตให้ประกอบธุรกิจธนาคารพาณิชย์ตามที่ได้กำหนดไว้ในพระราชบัญญัติการธนาคารพาณิชย์และประกาศที่เกี่ยวข้องซึ่งออกโดยธนาคารแห่งประเทศไทยกระทรวงการคลัง
และสำนักงานคณะกรรมการกำกับหลักทรัพย์และตลาดหลักทรัพย์
โดยให้บริการผ่านเครือข่ายสาขาทั่วประเทศ ณ วันที่ 31 ธันวาคม 2548
ธนาคารมีเครือข่ายสาขาให้บริการรวม 429 สาขา แบ่งเป็นสาขาในประเทศจำนวน 426 สาขา
และสาขาต่างประเทศ 3 สาขา ในส่วนของสาขาในประเทศแบ่งออกเป็นสาขาเต็มรูปแบบ 353
สาขา และสาขาย่อย 73 สาขา มีสำนักงานแลกเปลี่ยนเงิน 69 แห่ง โดยรวมอยู่ในสาขา 18 แห่ง
นอกสาขา 50 แห่ง และรถให้บริการแลกเปลี่ยนเงิน 1 แห่ง และมีเครื่องเอทีเอ็ม (ATM) 1,174
เครื่อง อยู่ในกรุงเทพมหานคร 662 เครื่อง และต่างจังหวัด 512 เครื่อง

ธนาคารมุ่งให้บริการที่ครบวงจรแก่ลูกค้า ลักษณะบริการของธนาคารแบ่งออกเป็น 3 ประเภทใหญ่ๆ
คือ บริการรับฝากเงิน การให้สินเชื่อ และบริการประเภทอื่นๆ อาทิ บริการแบงก์แอสชัวแรนส์
(Bancassurance) บริการบัตรเครดิต และบัตรเติมน้ำมัน บริการรับชำระเงินผ่านธนาคาร
บริการโอนเงินหรือตัดบัญชีผ่านธนาคาร บริการที่เกี่ยวกับเงินตราต่างประเทศ
บริการด้านวาณิชธนกิจ บริการด้านวิเทศธนกิจ บริการที่ปรึกษาทางการเงิน
บริการธนาคารทางโทรศัพท์ และบริการธนาคารด้านอิเล็กทรอนิกส์ เป็นต้น

-   วิสัยทัศน์ พันธกิจ ภาพลักษณ์

-   วิสัยทัศน์ (Vision)

เป็นธนาคารพาณิชย์ชั้นนำที่มุ่งให้บริการทางการเงินที่มีคุณภาพครบวงจร
ตรงต่อความต้องการของลูกค้าทุกกลุ่ม เป็นธนาคารที่มีการเจริญเติบโตอย่างมั่นคงและยั่งยืน
ดำเนินธุรกิจโดยให้ความสำคัญกับผู้ถือหุ้น พนักงาน สังคม และส่วนรวม
ภายใต้หลักการกำกับดูแลกิจการที่ดี

-   พันธกิจ (Mission)

-   เพิ่มมูลค่าหุ้น และให้ผลตอบแทนผู้ถือหุ้นที่เหมาะสมอย่างต่อเนื่อง

-   สร้างสรรค์และนำเสนอผลิตภัณฑ์และบริการที่มีคุณภาพมีความทันสมัย
    สามารถสนองความต้องการ และเสริมสร้างมูลค่าเพิ่มให้แก่ลูกค้าทุกกลุ่ม

-   พัฒนาความรู้ ความสามารถ และเพิ่มทักษะพนักงานให้เหมาะสมกับลักษณะงาน
    มีการให้ผลตอบแทนพนักงานสอดคล้องกับผลการปฏิบัติงาน
    โดยให้พนักงานมีโอกาสได้แสดงความสามารถและศักยภาพของตนเองได้อย่างเต็มที่
    รวมทั้งดูแลการพัฒนาด้านอาชีพและโอกาสก้าวหน้าของพนักงานแต่ละคนด้วย

-   ดำเนินธุรกิจอย่างโปร่งใสถูกต้องตามกฎเกณฑ์ที่ภาครัฐและหน่วยงานที่เกี่ยวข้องกำหนด

-   ดำเนินธุรกิจโดยคำนึงถึงระบบเศรษฐกิจการเงินของประเทศ
    และความเป็นอยู่ของสังคมโดยส่วนรวม

-   ภาพลักษณ์ (Image)

การผสานเป็นหนึ่งเดียว ทำงานร่วมกันเป็นทีม เพื่อก้าวไปข้างหน้า เพื่อประโยชน์สูงสุดแก่ลูกค้า
ผู้ถือหุ้นและพนักงาน

-   แนวทางการดำเนินธุรกิจและกลยุทธ์ของธนาคาร

จากสภาพแวดล้อมในธุรกิจธนาคารพาณิชย์ที่มีการเปลี่ยนแปลงไปเป็นอย่างมาก
อันเป็นผลมาจากปัจจัย
และความเสี่ยงทางเศรษฐกิจที่อาจมีผลกระทบต่อการดำเนินธุรกิจของธนาคาร
ตลอดจนความท้าทายในโอกาสธุรกิจใหม่ๆ
ที่จะเกิดขึ้นภายใต้กระแสของการแข่งขันที่รุนแรงในอนาคต
ธนาคารจึงได้กำหนดเป้าหมายในการดำเนินธุรกิจดังต่อไปนี้

-   การสร้างผลประกอบการและฐานะทางการเงินของธนาคารให้ทัดเทียมธนาคารพาณิชย์ขนาดใหญ่

-   ปรับปรุงโครงสร้างการบริหารงาน เพื่อเพิ่มขีดความสามารถในการแข่งขัน
    โดยปรับโครงสร้างของสายงานและปรับปรุงขั้นตอนการปฏิบัติงาน เพื่อเพิ่มประสิทธิภาพ
    ปรับปรุงด้านการบริหารความเสี่ยง ให้เข้าสู่มาตรฐานสากล
    และบริหารจัดการเข้าสู่มาตรฐานการกำกับดูแลกิจการที่ดี ในระดับสากล

-   ปรับปรุงฐานะตำแหน่งของธนาคาร โดยธนาคารมุ่งเน้นการขยายฐานรายได้ค่าธรรมเนียม
    และเพิ่มฐานลูกค้าในธุรกิจกลุ่มลูกค้าขนาดกลางและขนาดย่อม
    โดยใช้เครือข่ายและพันธมิตรเป็นช่องทางในการเสนอผลิตภัณฑ์และบริการใหม่ๆ

-   ขยายเครือข่าย เพื่อเป็นช่องทางการให้บริการลูกค้า และเพิ่มความหลากหลายในบริการ
    โดยธนาคารจะเพิ่มช่องทางการเข้าถึงลูกค้าในหลายส่วน ได้แก่ สาขา ตู้เอทีเอ็ม เครื่องอีดีซี
    (EDC) และบูธแลกเปลี่ยนเงิน (FX Booth) ในทำเลที่เหมาะสม มีศักยภาพในอนาคต

-   ดำเนินธุรกิจเชิงรุกร่วมกับกลุ่มบริษัทในเครือ ทั้งด้านการค้าหลักทรัพย์
    การบริหารจัดการกองทุน การประกันชีวิต และการประกันภัย
    รวมทั้งธุรกิจปริวรรตที่สนามบินดอนเมืองและสนามบินสุวรรณภูมิ

-   การตลาดผลิตภัณฑ์และการบริการที่สำคัญ

-   ผลิตภัณฑ์สินเชื่อ

การให้สินเชื่อของธนาคาร แบ่งลักษณะการให้สินเชื่อออกเป็น 3 ลักษณะ ตามสายงาน
ที่รับผิดชอบ

1.  สินเชื่อธุรกิจลูกค้าขนาดใหญ่ (Corporate) เป็นการให้สินเชื่อกับนิติบุคคลที่ประกอบธุรกิจ
    วงเงินตั้งแต่ 300 ล้านบาทขึ้นไป ซึ่งจะประกอบด้วย สินเชื่อโครงการ
    สินเชื่อเกษตรและอุตสาหกรรม
    การเกษตร สินเชื่อพาณิชยกรรม สินเชื่ออุตสาหกรรมและบริการ และสินเชื่อประเภท
    Syndicated loans เป็นต้น

2.  สินเชื่อธุรกิจลูกค้าขนาดกลาง (SMEs) เป็นการให้สินเชื่อกับบุคคลหรือนิติบุคคลวงเงินไม่เกิน
    300 ล้านบาท สำหรับคุณสมบัติจะเป็นไปตามคำนิยาม วิสาหกิจขนาดกลางและขนาดย่อม
    ตามที่ทางการประกาศกำหนด ผลิตภัณฑ์ที่ให้บริการ เช่น สินเชื่อ TMB-SBEs
    เพื่อธุรกิจขนาดกลางและขนาดย่อม และสินเชื่อ TMB-SMEs
    เพื่อธุรกิจขนาดกลางและขนาดย่อม เป็นต้น

3.  สินเชื่อธุรกิจลูกค้าบุคคลรายย่อย (Consumer)
    เป็นการให้สินเชื่อกับบุคคลเพื่อการอุปโภคบริโภค
    เพื่อซื้อที่อยู่อาศัยเป็นผลิตภัณฑ์หลักของการปล่อยสินเชื่อรายย่อยของธนาคารโดยได้มีการพัฒนาผลิตภัณฑ์โดยการปรับปรุงและเพิ่มสิทธิประโยชน์ให้หลากหลายมากขึ้น
    นอกเหนือจากการปรับปรุงอัตราดอกเบี้ยให้เหมาะสมกับสภาวะตลาดและการแข่งขันในแต่ละช่วงเวลา
    ซึ่งการพัฒนาผลิตภัณฑ์สินเชื่อเพื่อที่อยู่อาศัยของธนาคารทำในหลายรูปแบบ
    ทั้งพัฒนา/ปรับปรุงหลักเกณฑ์เงื่อนไขของผลิตภัณฑ์และบริการ
    รวมทั้งการเพิ่มพันธมิตรกับผู้ประกอบการที่อยู่อาศัยในโครงการต่างๆ
    ทั้งนี้เพื่อให้ตรงกับความต้องการของลูกค้าในแต่ละกลุ่มมากขึ้น เช่น ผลิตภัณฑ์ Premier
    Housing Loan สำหรับกลุ่มลูกค้ารายย่อยชั้นดี
    และผู้ที่มีความประสงค์จะซื้อที่อยู่อาศัยจากโครงการต่างๆ ผลิตภัณฑ์บ้านผ่อนสบาย
    สำหรับลูกค้าทั่วไปที่มีความประสงค์จะปลูกสร้างที่อยู่อาศัยเป็นของตนเอง
    นอกจากนี้ยังได้พัฒนาผลิตภัณฑ์ Made to Order ขึ้น
    เพื่อให้ลูกค้าสามารถเลือกรูปแบบอัตราดอกเบี้ย
    และระยะเวลาผ่อนชำระของสินเชื่อได้ตามความต้องการ นอกจากการหากลุ่มลูกค้าใหม่แล้ว
    ธนาคารยังพัฒนาผลิตภัณฑ์เพื่อรักษากลุ่มลูกค้าสินเชื่อที่อยู่อาศัยเดิมของธนาคารด้วยโปรแกรมต่างๆ
    ได้แก่ Retention/Refinance Program และ ผลิตภัณฑ์ Top up Loan
    ซึ่งให้สิทธิประโยชน์กับลูกค้าที่มีประวัติการผ่อนชำระดีในการรับวงเงินสินเชื่อเพิ่ม
    นอกจากนี้ธนาคารยังมีสินเชื่ออเนกประสงค์ (TMB MortgagePlus) ซึ่งมี 3
    รูปแบบด้วยกันที่ให้ลูกค้าเลือกประเภทสินเชื่อได้ตามต้องการ ได้แก่

(1) TMB MortgagePlus*easy เป็นรูปแบบของวงเงินกู้ระยะยาว โดยเลือกยอดเงิน
และระยะผ่อนชำระคืนได้ตามความต้องการ

(2) TMB MortgagePlus*flexy เป็นรูปแบบของวงเงินกู้เบิกเกินบัญชี
เหมาะสำหรับการสำรองเงินไว้ใช้ส่วนตัว หรือเสริมสภาพคล่องยามฉุกเฉิน

(3) TMB MortgagePlus*combo เป็นรูปแบบการผสมผสานอย่างลงตัว
ระหว่างวงเงินกู้เบิกเกินบัญชี กับวงเงินกู้ระยะยาว

รายละเอียดสัดส่วนการให้สินเชื่อ ปรากฏดังนี้

หน่วย: ล้านบาท

  --------------------------------------------- ------------ ------------
  ลักษณะของสินเชื่อ¹                                2548         

                                                จำนวนเงิน     สัดส่วน
                                                             (ร้อยละ)

  สินเชื่อธุรกิจขนาดใหญ่                              246,672      44.4

  สินเชื่อธุรกิจขนาดกลางและย่อม (SMEs)                235,509      42.4

  สินเชื่อบุคคล                                     73,474       13.2

  รวม                                           555,655      100.0
  --------------------------------------------- ------------ ------------

หมายเหตุ: ⁽¹⁾ สินเชื่อทั่วไป (เฉพาะธนาคาร)

-   ผลิตภัณฑ์เงินฝาก

ด้านผลิตภัณฑ์เงินฝาก ธนาคารมีการออกผลิตภัณฑ์ใหม่ เพื่อสนองตอบความต้องการของ
ลูกค้าและให้สามารถแข่งขันในตลาดเงินได้ ทั้งเงินฝากประเภทออมทรัพย์และฝากประจำ
โดยการมอบสิทธิประโยชน์ในรูปแบบต่างๆ เพื่อให้เหมาะกับลูกค้าแต่ละกลุ่ม เช่น
การให้อัตราดอกเบี้ยพิเศษสำหรับบัญชีเงินฝากประเภทเครือญาติหรือในเครือข่ายธุรกิจเดียวกัน
การเสริมสภาพคล่องให้กับลูกค้า ด้วยการจ่ายดอกเบี้ยรายเดือน การให้อัตราดอกเบี้ยแบบขั้นบันได
การพ่วงสิทธิประโยชน์จากการประกันอุบัติเหตุกับบัญชีเงินฝาก หรือ
การออกบัญชีเงินฝากในลักษณะสร้างสภาพคล่องให้กับลูกค้าที่เป็นเจ้าของธุรกิจ
ซึ่งการพัฒนาผลิตภัณฑ์ทุกประเภท
ธนาคารคำนึงถึงสิทธิประโยชน์ที่เหมาะสมและตรงกับความต้องการของลูกค้าในแต่ละกลุ่มและให้ครอบคลุมทุกกลุ่มลูกค้าของธนาคาร
ไม่ว่าจะเป็นลูกค้ารายใหญ่ ทั้งบุคคลและองค์กร ลูกค้ารายย่อยชั้นดี
และลูกค้ารายย่อยที่เป็นบุคคลทั่วไป นิสิต นักศึกษา
โดยธนาคารจะรับฝากเงินทั้งจากบุคคลทั่วไปและจากองค์กรธุรกิจผ่านเครือข่ายสาขาของธนาคารโดยจำแนกออกเป็น
4 ประเภทหลักๆ คือ เงินฝากกระแสรายวัน เงินฝากออมทรัพย์ เงินฝากประจำ และอื่นๆ เช่น
บัตรเงินฝาก เป็นต้น ผลิตภัณฑ์เงินฝากที่สำคัญของธนาคารทหารไทย มีดังนี้

1.  ผลิตภัณฑ์เงินฝากประจำสบายใจ (TMB Happy Time Deposit)
    เป็นเงินฝากที่ออกสำหรับลูกค้าที่มีความประสงค์ลงทุนฝากเงินในระยะยาวและต้องการผลตอบแทน
    ดอกเบี้ยเป็นรายเดือน โดยอัตราดอกเบี้ยอยู่ในเกณฑ์สูง และมีความเสี่ยงต่ำ

2.  ผลิตภัณฑ์เงินฝากประจำสายสัมพันธ์ (TMB Super Time Deposit)
    เป็นเงินฝากที่ออกสำหรับลูกค้าเงินฝากประจำรายใหญ่
    ที่ต้องการได้รับผลตอบแทนดอกเบี้ยในอัตราที่สูงกว่าอัตราดอกเบี้ย
    ทั่วไป ลูกค้าบัญชีเงินฝากหลักเลือกประเภทเงินฝากประจำได้หลากหลาย
    และกลุ่มเครือญาติหรือกลุ่มเครือข่ายเดียวกัน
    ซึ่งเป็นบัญชีเงินฝากรองจะได้รับผลตอบแทนดอกเบี้ยในอัตราเดียวกับบัญชีเงินฝากหลัก

3.  ผลิตภัณฑ์เงินฝากออมทรัพย์ทวีคุณค่า (TMB Super Saving)
    เป็นเงินฝากที่ออกสำหรับลูกค้าเงินฝากออมทรัพย์รายใหญ่ที่ต้องการได้รับผลตอบแทนดอกเบี้ยในอัตราสูงกว่าอัตราดอกเบี้ยทั่วไป
    โดยลูกค้าจะมีความคล่องตัวในการบริหารเงิน
    เพราะลูกค้าสามารถถอนหรือฝากเงินเพิ่มได้ตามกระแสเงินหมุนเวียนของลูกค้า
    ซึ่งลูกค้าจะได้รับอัตราดอกเบี้ยเพิ่มขึ้นกรณีที่มียอดเงินฝากตามเกณฑ์ที่ธนาคารกำหนด

4.  ผลิตภัณฑ์เงินฝากกระแสรายวันเอกสิทธิ์ (Current 3-in-1)
    เป็นเงินฝากกระแสรายวันที่ให้ดอกเบี้ย โดยคำนวณจากยอดคงเหลือทุกสิ้นวัน
    ซึ่งธนาคารมีการกำหนดจ่ายดอกเบี้ยทุกสิ้นงวดเดือน 6 และ 12

-   ผลิตภัณฑ์ตลาดเงิน (Treasury and Markets) ประกอบด้วย การค้าผลิตภัณฑ์ทางการเงิน
    ซึ่งรวมถึงผลิตภัณฑ์ที่เกี่ยวข้องกับอัตราแลกเปลี่ยนและอัตราดอกเบี้ยทุกประเภท
    และตราสารอนุพันธ์ทางการเงิน โดยสายงานบริหารธุรกิจตลาดเงินของธนาคาร
    ซึ่งประกอบด้วย หน่วยงานที่รับผิดชอบการค้า
    ซึ่งจะบริหารความเสี่ยงที่เกิดจากภาวะตลาดที่เปลี่ยนแปลงและการค้าผลิตภัณฑ์
    และหน่วยงานการตลาดที่ติดต่อให้คำปรึกษาลูกค้าของธนาคารเกี่ยวกับภาวะตลาด
    และแนวทางในการบริหารความเสี่ยงของลูกค้าที่เกิดขึ้นในช่วงเวลานั้นๆ

-   ผลิตภัณฑ์และบริการอื่นๆ

    1.  บัตรเครดิต การแข่งขันค่อนข้างรุนแรงมาโดยตลอดอย่างต่อเนื่อง
        แต่เนื่องจากธนาคารแห่งประเทศไทย
        ได้กำหนดเกณฑ์ควบคุมการประกอบธุรกิจบัตรเครดิตที่เข้มงวดขึ้น
        อีกทั้งมีการกำหนดเพดานอัตราดอกเบี้ยสูงสุดไว้จึงส่งผลให้การขยายฐานจำนวนบัตรเครดิตทำได้ลำบากขึ้นผู้ประกอบการทั้งธนาคารพาณิชย์และสถาบันการเงินอื่นๆ
        จึงต้องใช้กลยุทธ์ต่างๆ
        เพื่อมุ่งสร้างรายได้จากปริมาณการใช้จ่ายผ่านบัตรเครดิตมากกว่าการขยายจำนวนบัตร
        โดยการหากิจกรรมส่งเสริมการตลาดเพื่อกระตุ้นให้เกิดการใช้จ่ายผ่านบัตรเครดิตมากขึ้น
        เช่นเดียวกับธนาคารที่ได้จัดโปรแกรมต่างๆ เช่น การสะสมคะแนนเพื่อแลกของรางวัล
        การให้คะแนน Reward เพิ่ม 3 เท่าจากปกติ
        การให้ส่วนลดจากการซื้อสินค้าหรือเติมน้ำมัน และการให้เงินสดคืน (Cash Back)

    2.  การให้บริการ ที่ปรึกษาทางการเงิน บริการด้านการเก็บและรักษาหลักทรัพย์
        การให้บริการด้านเงินตราต่างประเทศ และตราสารอนุพันธ์
        การให้บริการการค้าต่างประเทศ (Trade Finance)
        สำหรับกลุ่มลูกค้าธุรกิจขนาดใหญ่และขนาดกลาง

    3.  ผลิตภัณฑ์และบริการด้านการลงทุน และการประกันภัย ประกันชีวิต เช่น
        การเป็นตัวแทนจำหน่ายกองทุนรวมที่บริหารโดยบริษัทหลักทรัพย์ในเครือ บริการ
        Bancassurance โดยธนาคารจัดให้มีกิจกรรมการตลาด
        เพื่อช่วยในการส่งเสริมการขายผ่านช่องทางการตลาดต่างๆ อย่างต่อเนื่อง

-   การจำหน่ายและช่องทางการจำหน่าย

วิธีการและช่องทางในการที่จะนำผลิตภัณฑ์และบริการไปถึงกลุ่มลูกค้าเป้าหมายเป็นสิ่งสำคัญที่ธนาคารคำนึงถึง
โดยมีการเพิ่มวิธีการและช่องทางการจำหน่ายให้เหมาะสมกับสภาวะการแข่งขันในธุรกิจรายย่อยมากขึ้น
ซึ่งแบ่งได้ดังนี้

-   สาขา ธนาคารใช้สาขาซึ่งมีจำนวน 429 สาขา เป็นช่องทางการจำหน่าย
    โดยมีพนักงานในสาขาทำหน้าที่ในการขายผลิตภัณฑ์และบริการให้กับลูกค้ารายย่อยทั่วประเทศ

-   Direct Sales Force
    เป็นช่องทางการขายผลิตภัณฑ์สินเชื่อทั้งประเภทมีหลักประกันและไม่มีหลักประกันในลักษณะการขายตรงกับลูกค้าแต่ละราย
    โดยพนักงานส่วนนี้จะอยู่ในส่วนกลาง
    และทำหน้าที่เสริมการขายให้กับสาขาอีกทางหนึ่งนอกจากนี้ยังทำการ Cross Sales
    ผลิตภัณฑ์อื่นของธนาคารด้วย

-   Mobile Team
    เป็นช่องทางการขายผลิตภัณฑ์เฉพาะสินเชื่อประเภทที่อยู่อาศัยของธนาคารโดยจะมีการประสานงานกับผู้ประกอบการโครงการที่อยู่อาศัยต่างๆ
    เพื่อนำเสนอขายบริการทางด้านสินเชื่อที่อยู่อาศัยของธนาคารให้กับลูกค้าและผู้ที่สนใจทั่วไป
    และยังเป็นส่วนสนับสนุนการจำหน่ายผลิตภัณฑ์ของธนาคารให้กับสาขา

-   Tele Sales
    เป็นช่องทางการขายผลิตภัณฑ์สินเชื่อประเภทไม่มีหลักประกันของธนาคารผ่านทางโทรศัพท์ให้กับกลุ่มลูกค้าเป้าหมาย

-   Call Center บริการ TMB Phone Banking
    เป็นช่องทางหนึ่งที่ลูกค้าสามารถติดต่อกับธนาคาร เพื่อใช้และรับทราบบริการต่างๆได้
    โดยผ่านบริการ 1558

นอกจากช่องทางดังกล่าวข้างต้นแล้ว ธนาคารยังมีช่องทางอิเลคทรอนิค เช่น อินเตอร์เน็ต
และเครื่องเอทีเอ็ม ซึ่งเป็นช่องทางในการจำหน่ายผลิตภัณฑ์และให้ข้อมูลต่างๆ กับลูกค้า นอกจากนี้
ยังมีการจัดกิจกรรมส่งเสริมการตลาด ด้วยการออกบูธของธนาคารในหน่วยงานและสถานที่ต่างๆ
เพื่อสนับสนุนการจำหน่ายผลิตภัณฑ์ของธนาคาร

-   ลักษณะตลาด

ณ วันที่ 31 ธันวาคม 2548 ธนาคารพาณิชย์ทั้งระบบประกอบด้วย ธนาคารไทย 14 แห่ง และ
สาขาธนาคารต่างประเทศ 21 แห่ง มีส่วนแบ่งการตลาดทางด้านสินทรัพย์ เงินฝาก
และเงินให้สินเชื่อหลังหักค่าเผื่อหนี้สงสัยจะสูญ ดังนี้

หน่วย:ล้านบาท

  ----------------------- ----------- ----------- --------- ----------- --------- -----------
  ธนาคาร                  สินทรัพย์      เงินฝาก                สินเชื่อสุทธิ              เงินกองทุน

                                      จำนวน       สัดส่วน     จำนวน       สัดส่วน     
                                                  (ร้อยละ)               (ร้อยละ)   

  กรุงเทพ                  1,393,021   1,156,530   20.7      834,421     18.1      139,232

  กรุงไทย                  1,160,080   983,213     17.6      853,606     18.5      82,640

  กสิกรไทย                 837,700     689,652     12.3      592,014     12.8      78,114

  ไทยพาณิชย์                807,773     622,431     11.1      554,290     12.0      97,732

  ทหารไทย                 716,292     517,215     9.3       521,098     11.3      50,847

  กรุงศรีอยุธยา              636,466     553,532     9.9       423,862     9.2       39,384

  นครหลวงไทย              451,827     382,165     6.8       289,451     6.3       35,640

  ไทยธนาคาร               269,119     194,573     3.5       114,843     2.5       8,368

  ยูไนเต็ด โอเวอร์ซีส์ (ไทย)   203,931     152,603     2.7       148,130     3.2       23,402

  ธนชาต                   195,479     149,015     2.7       82,044      1.8       15,300

  สแตนดาร์ดชาร์เตอร์ด(ไทย)   139,687     87,701      1.6       84,473      1.8       12,525

  ทิสโก้                    71,340      34,638      0.6       54,626      1.2       12,659

  เกียรตินาคิน               68,658      41,581      0.7       41,705      0.9       16,170

  สินเอเซีย                 34,911      21,514      0.4       18,987      0.4       11,043

  รวม                     6,986,284   5,586,363   100.0     4,611,550   100.0     623,056
  ----------------------- ----------- ----------- --------- ----------- --------- -----------

ที่มา : ตลาดหลักทรัพย์แห่งประเทศไทย ณ 30 ธ.ค. 48

-   ด้านเงินฝาก

ปี 2548 เงินฝากของระบบธนาคารพาณิชย์มีปริมาณทั้งสิ้น 5,957 พันล้านบาท หรือ ขยายตัวร้อยละ
8.4 จากปีที่แล้ว ขณะที่เศรษฐกิจมีแนวโน้มชะลอจากปีก่อน ทั้งนี้
หากไม่รวมฐานเงินฝากของธนาคารพาณิชย์รายใหม่ที่เกิดจากปรับสถานะของบริษัทเงินทุน
และบริษัทเครดิตฟองซิเอร์ที่ได้ทยอยเปิดดำเนินการตั้งแต่ช่วงกลางปี เงินฝากจะขยายตัวร้อยละ
4.8 นอกจากนี้ การที่เงินฝากขยายตัวมากขึ้นอีก
ส่วนหนึ่งเป็นผลจากการปรับขึ้นอัตราดอกเบี้ยเงินฝากของระบบธนาคารตั้งแต่ช่วงต้นของไตรมาส 3
ทำให้มีเงินฝากส่วนหนึ่งไหลกลับมาในระบบธนาคาร
หลังจากที่มีการโยกย้ายเงินฝากไปลงทุนในผลิตภัณฑ์ตราสารหนี้

ในปี 2549 คาดว่าเงินฝากของระบบธนาคารพาณิชย์จะเติบโตในอัตราที่ใกล้เคียงกับปีก่อน
โดยขยายตัวประมาณร้อยละ 4.0-5.0 โดยมีปัจจัยสนับสนุน คือ
อัตราดอกเบี้ยที่ยังคงอยู่ในช่วงวัฏจักรขาขึ้น
รวมทั้งส่วนต่างระหว่างอัตราดอกเบี้ยเงินฝากประจำกับอัตราผลตอบแทนจากการลงทุนในตลาดตราสารหนี้มีแนวโน้มลดลง
นอกจากนี้ คาดว่าธนาคารพาณิชย์จะมีการพัฒนาผลิตภัณฑ์เพื่อการออมมากขึ้น
เพื่อดึงดูดลูกค้าและรักษาฐานลูกค้าภายใต้ภาวะการแข่งขันด้านเงินฝากที่ทวีความรุนแรงมากขึ้น
อย่างไรก็ตาม ปัจจัยที่อาจส่งผลกระทบทางลบต่อเงินฝาก ได้แก่
การทยอยลดวงเงินคุ้มครองจากการจัดตั้งสถาบันคุ้มครองเงินฝากที่คาดว่าจะมีผลบังคับใช้ในปี 2550
อาจส่งผลให้ผู้ฝากเงิน
โดยเฉพาะรายใหญ่เตรียมกระจายความเสี่ยงโดยการโยกย้ายเงินฝากส่วนที่เกินวงเงินคุ้มครองไปลงทุนในผลิตภัณฑ์การเงินอื่น
ๆ

-   ด้านสินเชื่อ

ปี 2548 สินเชื่อของระบบธนาคารพาณิชย์มีปริมาณทั้งสิ้น 5,710 พันล้านบาทหรือ ขยายตัวร้อยละ
8.1 การที่ปริมาณสินเชื่อเพิ่มขึ้นมากในอัตราเร่งตั้งแต่ช่วงกลางปี
เนื่องจากการรวมฐานสินเชื่อของธนาคารพาณิชย์รายใหม่เข้ามา
แต่หากไม่รวมฐานสินเชื่อของธนาคารพาณิชย์รายใหม่สินเชื่อของระบบธนาคารพาณิชย์จะขยายตัวเพียงร้อยละ
4.0 ชะลอลงจากปีก่อน ประเภทสินเชื่อที่มีบทบาทสำคัญ โดยมีสัดส่วนสูง 3 อันดับแรก ได้แก่
ภาคการผลิต การอุปโภคบริโภคส่วนบุคคล และการค้าส่งค้าปลีก
ซึ่งรวมกันเป็นสัดส่วนเกือบสองในสามของพอร์ตสินเชื่อทั้งหมด

สำหรับในปี 2549 จากการที่เศรษฐกิจไทยมีแนวโน้มปรับตัวดีขึ้นกว่าปีก่อน โดยขยายตัวร้อยละ 4.5
– 5.0 มีการลงทุนในโครงการขนาดใหญ่ของภาครัฐ ที่คาดว่าจะมีมูลค่าการลงทุนประมาณ
250,000 ล้านบาท ซึ่งคาดว่าจะใช้แหล่งเงินทุนจากการกู้ยืมประมาณ 100,000 ล้านบาท
เป็นปัจจัยสนับสนุนรวมถึงการลงทุนภาคเอกชน
ซึ่งคาดว่าจะขยายตัวต่อเนื่องจากปีก่อนจากการที่กำลังการผลิตส่วนเกินที่ค่อยๆ
ลดลงจนอัตราการใช้กำลังการผลิตปรับสูงมาที่ระดับร้อยละ 70 แล้ว
ซึ่งเป็นระดับที่คาดว่าจะก่อให้เกิดการขยายงานหรือลงทุนใหม่ ทั้งนี้
อุตสาหกรรมที่มีกำลังการผลิตเกินกว่าร้อยละ 80 ได้แก่ กระดาษ ปิโตรเคมี อิเลคทรอนิกส์
และยานยนต์ อย่างไรก็ตาม การขยายตัวของสินเชื่ออุปโภคบริโภคซึ่งมีสัดส่วนประมาณร้อยละ 16
ของสินเชื่อรวม น่าจะมีทิศทางที่ชะลอลงตามการปรับเพิ่มขึ้นของอัตราดอกเบี้ย
จึงคาดว่าโดยรวมสินเชื่อในปี 2549 จะเติบโตได้ใกล้เคียงกับปีก่อนที่ระดับประมาณร้อยละ 6

ณ ปัจจุบัน จำนวนธนาคารพาณิชย์ไทยเพิ่มขึ้นจากปีก่อน โดยมีจำนวนทั้งสิ้น 14 แห่ง
ซึ่งเป็นผลจากการควบรวมกิจการธนาคารยูโอบีรัตนสินกับธนาคารเอเชีย
และมีธนาคารพาณิชย์รายใหม่ที่เกิดจากการยกระดับจากบริษัทเงินทุน และบริษัทเครดิตฟองซิเอร์ 3
แห่ง โดยธนาคารพาณิชย์ขนาดใหญ่ 4 อันดับแรกยังคงครองส่วนแบ่งตลาดมากกว่าร้อยละ 60
ในขณะที่ธนาคารทหารไทยซึ่งจัดเป็นธนาคารพาณิชย์ใหญ่เป็นลำดับที่ 5
มีส่วนแบ่งตลาดในด้านเงินฝากและสินเชื่อร้อยละ 9 และ11 ตามลำดับ

-   ภาวะการแข่งขัน

จากภาวะเศรษฐกิจที่มีแนวโน้มปรับตัวดีขึ้น
ประกอบกับจำนวนธนาคารพาณิชย์มีมากขึ้นส่งผลให้ทิศทางการแข่งขันในระบบธนาคารพาณิชย์ทั้งด้านเงินฝากและสินเชื่อ
มีแนวโน้มรุนแรงขึ้น เพราะนอกจากจำนวนธนาคารพาณิชย์ที่เพิ่มขึ้น
ทำให้ธนาคารต้องแข่งขันกันมากขึ้นแล้ว ยังต้องแข่งกับธุรกิจอื่นๆ เช่น บริษัทหลักทรัพย์จัดการกองทุน
บริษัทประกันภัย เป็นต้น ดังนั้น
ธนาคารจะต้องพัฒนาผลิตภัณฑ์ทั้งเงินฝากและสินเชื่อให้มีความน่าสนใจ
อีกทั้งในส่วนของรูปแบบการให้บริการจะต้องมีความหลากหลายมากขึ้น มีผลิตภัณฑ์ต่างๆ
ออกมาตอบสนองความต้องการของลูกค้า ซึ่งหากธนาคารใดสามารถออกผลิตภัณฑ์ใหม่ๆ
สร้างความสนใจและสร้างทางเลือกที่ดีให้แก่ลูกค้าได้ก็จะสามารถดึงฐานลูกค้าเพิ่ม
และรักษาฐานลูกค้าเดิมไว้ได้ การแข่งขันในด้านเงินฝากและสินเชื่อ รวมทั้งผลิตภัณฑ์อื่นๆ
ที่จะสร้างรายได้จากค่าธรรมเนียม สรุปได้ดังนี้

-   ด้านเงินฝาก

สภาพคล่องในระบบธนาคารพาณิชย์ที่ค่อยๆ ปรับลดลง
ทำให้การแข่งขันด้านเงินฝากทวีความรุนแรงขึ้น
ธนาคารพาณิชย์ยังต้องใช้กลยุทธ์ระดับราคาหรืออัตราดอกเบี้ยที่เสนอแก่ลูกค้าเป็นจุดขายสำคัญ
รวมทั้งธนาคารพาณิชย์ยังต้องมีการพัฒนาผลิตภัณฑ์ด้านการออมใหม่ๆ
เพื่อที่จะเป็นทางเลือกเสนอให้แก่ลูกค้า
เนื่องจากลูกค้ายุคใหม่มีทางเลือกการออมเงินที่มากกว่าการฝากเงิน เช่น การซื้อขายหน่วยลงทุน
ซึ่งหากธนาคารพาณิชย์ไม่มีการเสนอผลิตภัณฑ์หลากหลายตอบสนองความต้องการของลูกค้า
ก็อาจทำให้ไม่สามารถรักษาฐานลูกค้าไว้ได้
นอกจากนี้การมีสินค้าทดแทนด้านเงินฝากจะช่วยทำให้ธนาคารพาณิชย์มีรายได้ค่าธรรมเนียมเพิ่มขึ้น

-   ด้านสินเชื่อ

    1.  สินเชื่อวิสาหกิจขนาดกลางและขนาดย่อม (SMEs)

จากความต้องการสินเชื่อในการดำเนินธุรกิจของลูกค้า SMEs ที่ยังคงมีอยู่สูง
เนื่องจากเป็นกลุ่มที่ยังมีข้อจำกัดในการเข้าถึงแหล่งเงินทุนอื่น ๆ ได้แก่
การระดมทุนในตลาดทุนและตลาดตราสารหนี้
ขณะที่กลุ่มลูกค้าขนาดใหญ่มีศักยภาพที่จะสามารถระดมทุนได้เองมากขึ้น ในปี 2549
ธนาคารพาณิชย์หลายแห่งจึงตั้งเป้าหมายขยายสินเชื่อ SMEs อย่างต่อเนื่อง
และใช้นโยบายเชิงรุกเพื่อเพิ่มสัดส่วนสินเชื่อ SMEs บนพื้นฐานของโอกาสการเติบโตทางธุรกิจ
ในภาวะที่การลงทุนภาคเอกชนมีความสำคัญต่อระบบเศรษฐกิจเพิ่มมากขึ้น
ประกอบกับผลตอบแทนที่ได้รับจากธุรกิจ SMEs ที่สูงกว่าธุรกิจรายใหญ่ รวมทั้งระบบเงินกองทุนใหม่
BASEL II ที่ลดน้ำหนักความเสี่ยงแก่สินเชื่อ SMEs ล้วนเป็นปัจจัยเอื้อต่อการให้สินเชื่อแก่ภาคธุรกิจ
SMEs ทั้งสิ้น กลยุทธ์ทางการตลาดที่สำคัญ คือ การเข้าถึงลูกค้าให้มากที่สุดผ่านทางสาขาทั่วประเทศ
การจัดแบ่งกลุ่มลูกค้าตามพื้นที่พร้อมทั้งพัฒนาผลิตภัณฑ์ให้สอดคล้องกับกลุ่มลูกค้าในแต่ละพื้นที่
ตลอดจนการสร้างความสัมพันธ์ที่ดีอย่างต่อเนื่อง และสร้างความประทับใจให้ลูกค้า เช่น
การจัดสัมมนาเพื่อเพิ่มประสบการณ์ในการดำเนินธุรกิจให้แก่ผู้ประกอบการ SMEs
การช่วยเหลือลูกค้า SMEs ด้านการบริหารการจัดการ เป็นต้น

2.  สินเชื่อส่วนบุคคล

การแข่งขันมีแนวโน้มจะรุนแรงมากขึ้น
เนื่องจากผู้ให้บริการมีทั้งที่เป็นธนาคารพาณิชย์และที่ไม่ใช่ธนาคารพาณิชย์ แม้ว่าในปี 2549
ลูกค้าในกลุ่มเพื่อการอุปโภคบริโภคโดยรวม
มีแนวโน้มจะได้รับผลกระทบทางลบจากการปรับตัวสูงขึ้นของอัตราดอกเบี้ยก็ตาม
แต่จากวัตถุประสงค์ของสินเชื่อประเภทนี้มีเพื่อใช้ในเวลาฉุกเฉิน
จึงคาดว่าสินเชื่อส่วนบุคคลยังคงสามารถเติบโตต่อไป โดยเฉพาะตลาดในภูมิภาค
เนื่องจากยังมีฐานลูกค้าอีกมากในแต่ละภูมิภาค
อันเป็นผลจากการพัฒนาความเจริญไปสู่ภูมิภาคส่งผลให้พฤติกรรมของผู้บริโภคเปลี่ยนแปลงไปสู่ชีวิตแบบระบบเมือง
ดังนั้นตลาดสินเชื่อส่วนบุคคลในภูมิภาคจึงเป็นเป้าหมายที่สำคัญของธนาคารพาณิชย์
โดยเฉพาะธนาคารพาณิชย์ขนาดเล็กและธนาคารพาณิชย์รายย่อย กลยุทธ์ที่สำคัญ
ที่จะสร้างความสนใจและดึงดูดลูกค้า ได้แก่ ความสะดวกรวดเร็วในการอนุมัติสินเชื่อ
และการอำนวยความสะดวกในด้านที่จะสร้างความประทับใจให้ลูกค้า

3.  สินเชื่อเพื่อที่อยู่อาศัย

ในปี 2549 คาดว่าสินเชื่อเพื่อที่อยู่อาศัย
จะมีการขยายตัวในอัตราที่ชะลอลงตามอัตราดอกเบี้ยที่มีทิศทางขาขึ้น อย่างไรก็ตาม
เนื่องจากความต้องการที่อยู่อาศัยยังเป็นสิ่งจำเป็น
และแนวโน้มการสูงขึ้นของอัตราดอกเบี้ยก็คาดว่าจะไม่สูงจนเกินกำลังซื้ออย่างมีนัยสำคัญ
ทำให้ตลาดลูกค้ากลุ่มนี้ยังคงเป็นเป้าหมายสำคัญของการปล่อยสินเชื่อ
ประกอบกับมีคู่แข่งเพิ่มขึ้นในระบบธนาคารพาณิชย์ โดยเฉพาะธนาคารแลนด์ แอนด์ เฮ้าส์
ที่มีฐานลูกค้าสินเชื่อที่อยู่อาศัย จะยิ่งส่งผลให้การแข่งขันในตลาดสินเชื่อที่อยู่อาศัยรุนแรงยิ่งขึ้น

4.  สินเชื่อบัตรเครดิต

สินเชื่อบัตรเครดิตยังคงมีการแข่งขันที่รุนแรงในปี 2549 เนื่องจากวิถีการใช้ชีวิตของบุคคลเปลี่ยนไป
ทำให้ความนิยมในการใช้บัตรเครดิตทดแทนเงินสดเพิ่มมากขึ้น
ประกอบกับทางเลือกการซื้อสินค้าและบริการด้วยเงินผ่อนได้รับความนิยมมากขึ้น
รวมทั้งการจัดรายการส่งเสริมการขายที่ดึงดูดลูกค้า แต่จากการปรับขึ้นของอัตราดอกเบี้ย
ทำให้ธนาคารพาณิชย์อาจต้องพิจารณาความสามารถในการชำระเงินคืนของลูกค้าให้รอบคอบมากขึ้น
ดังนั้น จึงคาดว่าแนวโน้มสินเชื่อบัตรเครดิตน่าจะมีทิศทางที่ชะลอลง
และธนาคารพาณิชย์จะให้ความสำคัญกับการเพิ่มปริมาณบัตรอย่างมีคุณภาพ
ด้วยการสร้างฐานลูกค้าใหม่ๆ
พร้อมกับการรักษาฐานลูกค้าเก่าที่มีอยู่ไม่ให้เปลี่ยนไปใช้บริการของผู้ออกบัตรเครดิตรายอื่น
ตลอดจนการใช้กลยุทธ์ที่โฉบฉี่ยวเพื่อสร้างจุดเด่นและสร้างแรงจูงใจให้ลูกค้า

-   รายได้ค่าธรรมเนียม

ในภาวะการแข่งขันที่รุนแรงทั้งด้านสินเชื่อและเงินฝาก
รวมทั้งความต้องการของลูกค้าที่มีความซับซ้อนมากขึ้น การนำเสนอผลิตภัณฑ์ทางการเงินที่หลากหลาย
ที่จะสามารถตอบสนองความสะดวกสบายของลูกค้าทั้งลูกค้าสินเชื่อ
ลูกค้าเงินฝากเป็นเป้าหมายหนึ่งที่ธนาคารพาณิชย์ให้ความสำคัญ
โดยเฉพาะบริการหรือผลิตภัณฑ์ทางการเงิน ที่สามารถเพิ่มรายได้ค่าธรรมเนียมให้มากขึ้นจากปัจจุบัน
รายได้จากค่าธรรมเนียมของธนาคารพาณิชย์คิดเป็นสัดส่วนเฉลี่ยประมาณร้อยละ 18 ของรายได้รวม
บริการหรือผลิตภัณฑ์ทางการเงินที่สามารถสร้างรายได้ค่าธรรมเนียม ได้แก่
การป้องกันและบริหารความเสี่ยงทางการเงินให้กับลูกค้า การโอนเงินระหว่างธนาคาร
การบริหารเงินสด รวมถึงการร่วมมือกับสถาบันการเงินในเครือ ได้แก่
บริษัทประกันภัยทำแบงก์แอสชัวแรนส์ (Bancassurance)
บริษัทหลักทรัพย์จัดการกองทุนขายหน่วยลงทุนที่จะสามารถสร้างรายได้ค่าธรรมเนียมแก่ธนาคาร
ทั้งยังเป็นการรักษาหรือขยายฐานลูกค้า โดยคาดว่าในปี 2549
รายได้จากค่าธรรมเนียมของธนาคารพาณิชย์จะเติบโตเพิ่มขึ้นอย่างต่อเนื่องจากปีก่อน
กลยุทธ์เชิงรุกที่สำคัญ ได้แก่การขยายสาขา
ซึ่งมักเป็นสาขาที่มีขนาดไม่ใหญ่แต่จะกระจายตามแหล่งชุมชน ที่มีฐานลูกค้าหนาแน่น เช่น
ห้างสรรพสินค้า อาคารสำนักงาน และมหาวิทยาลัย เพื่อให้บริการทางการเงินในรูปแบบต่างๆ
ที่สะดวกรวดเร็วแก่กลุ่มลูกค้า

-   แนวโน้มภาวะตลาด

ผลการดำเนินงาน คาดว่าผลการดำเนินงานของระบบธนาคารพาณิชย์ไทย ในปี 2549
จะสะท้อนการเปลี่ยนแปลงของสินเชื่อเงินฝาก ตลอดจนการปรับอัตราดอกเบี้ยมากยิ่งขึ้น
โดยสินเชื่อที่คาดว่าจะเติบโตในอัตราที่ใกล้เคียงกับปีก่อนจะเป็นปัจจัยบวกต่อรายได้ดอกเบี้ย
รวมทั้งแนวทางการโอนขายสินทรัพย์ด้อยคุณภาพทั้งในรูปสินเชื่อที่ไม่ก่อให้เกิดรายได้และทรัพย์สินรอการขาย
จะมีความชัดเจนมากขึ้นภายหลังจากบรรษัทบริหารสินทรัพย์สถาบันการเงิน (บบส.)
ควบรวมกับบริษัทบริหารสินทรัพย์กรุงเทพพาณิชย์ (บสก.)
ซึ่งคงจะส่งผลให้สัดส่วนสินเชื่อที่ไม่ก่อให้เกิดรายได้ต่อสินเชื่อของระบบธนาคารพาณิชย์ไทยปรับลดลง
จนเข้าสู่ระดับที่ใกล้เป้าหมายของธนาคารแห่งประเทศไทยมากขึ้น
และส่งผลดีต่ออัตราผลตอบแทนให้กับของพอร์ตสินเชื่อ
ขณะเดียวกันความเป็นไปได้ในการปรับเพิ่มอัตราดอกเบี้ยในตลาดซื้อคืนพันธบัตรประเภท 14 วัน
หรืออัตราดอกเบี้ยนโยบายอย่างต่อเนื่องจนถึงช่วงกลางปี
ก็ยังเป็นอีกปัจจัยที่ช่วยหนุนรายได้ดอกเบี้ยจากตลาดเงินระยะสั้น
จากการที่ระบบธนาคารพาณิชย์ไทยยังมีฐานะการลงทุนสุทธิในตลาดเงินระยะสั้น อย่างไรก็ตาม
ผลการปรับขึ้นอัตราเงินฝากประจำระยะยาวในปี 2548
ที่ผ่านมาต่อต้นทุนดอกเบี้ยจ่ายจะมีความชัดเจนขึ้นในปี 2549
และหากสภาพคล่องในระบบปรับลดลงมาก จนนำไปสู่การปรับขึ้นอัตราดอกเบี้ยออมทรัพย์แล้ว
คาดว่าจะทำให้รายได้ดอกเบี้ยสุทธิของระบบธนาคารพาณิชย์ในปี 2549
อาจเพิ่มขึ้นในอัตราที่ชะลอลง

ธุรกิจธนาคารพาณิชย์ ปี 2548 ระบบธนาคารพาณิชย์ได้มีการเปลี่ยนแปลงหลายด้าน
เพื่อเตรียมความพร้อมในการแข่งขันตามแผนพัฒนาระบบสถาบันการเงิน เช่น
มีการควบรวมกิจการให้มีขนาดใหญ่ขึ้น
มีการยกระดับบริษัทเงินทุนและบริษัทเครดิตฟองซิเอร์ขึ้นเป็นธนาคารพาณิชย์
การปรับปรุงระบบงานและปรับปรุงระบบเทคโนโลยี เพื่อเตรียมความพร้อมเข้าสู่เกณฑ์ BASEL II
การพัฒนาบริการใหม่ๆ และการรีแบรนด์ดิ้งของธนาคารพาณิชย์
เพื่อเป็นการสร้างความพึงพอใจให้กับลูกค้าได้จดจำแบรนด์ของธนาคารและเพื่อช่วงชิงความเป็นที่หนึ่งในใจของลูกค้าแต่ละธนาคาร
ที่สำคัญก็เพื่อรองรับการแข่งขันของธุรกิจธนาคารพาณิชย์ในปี 2549 ที่จะมีความรุนแรงขึ้นเรื่อยๆ
จากการที่มีคู่แข่งในระบบเพิ่มขึ้น โดยมีธนาคารพาณิชย์ 14 แห่ง และธนาคารพาณิชย์เพื่อรายย่อยอีก
4 แห่ง นอกจากนี้ การเปิดเสรีทางการเงินระหว่างไทยกับสหรัฐฯ
ก็เป็นอีกปัจจัยหนึ่งที่กดดันให้ธนาคารพาณิชย์ต้องปรับตัวทั้งในด้านประสิทธิภาพ
และความหลากหลายในด้านการบริการ
แม้ว่าความคืบหน้าของการเจรจาในขณะนี้ฝ่ายไทยแสดงเจตนารมณ์อย่างแน่ชัดว่ายังไม่พร้อมที่จะเปิดเสรีทางการเงิน
เนื่องจากสถาบันการเงินในประเทศเพิ่งดำเนินการตามแผนพัฒนาระบบสถาบันการเงินได้เพียง 1 ปี
โดยเฉพาะธนาคารพาณิชย์รายใหม่ยังคงต้องใช้เวลาในการสร้างความแข็งแกร่งอีกระยะหนึ่ง
ดังนั้นแนวโน้มธุรกิจธนาคารพาณิชย์ในปี 2549
ยังคงเป็นปีแห่งการสร้างความพร้อมและความแข็งแกร่งอย่างต่อเนื่อง
รวมทั้งการดูแลคุณภาพสินเชื่อในช่วงวัฏจักรดอกเบี้ยขาขึ้น
ตลอดจนการพัฒนาบริการและผลิตภัณฑ์ต่างๆ เพื่อรักษาฐานลูกค้า
และการพัฒนาปรับปรุงระบบเทคโนโลยีให้ทันสมัย

-   ศักยภาพในการแข่งขัน

ในขณะที่การแข่งขันในธุรกิจธนาคารพาณิชย์มีความรุนแรงขึ้น จากที่มีคู่แข่งเพิ่มขึ้น
ทั้งธนาคารพาณิชย์ใหม่และธุรกิจอื่นๆ เช่น ธุรกิจประกันภัย ธุรกิจจัดการลงทุน
ทำให้ธนาคารพาณิชย์ต้องเตรียมความพร้อมโดยใช้กลยุทธ์เชิงรุกรับมือกับการแข่งขัน
ในส่วนของธนาคารทหารไทยนั้น มีศักยภาพในการแข่งขันเพิ่มขึ้น
ซึ่งส่วนหนึ่งเกิดจากการผสานจุดแข็งจากการรวมกิจการ เป็นปัจจัยผลักดันในการขยายปริมาณธุรกิจ
โดยเฉพาะในส่วนของการมีฐานลูกค้าและเครือข่ายสาขาเป็นจำนวนมาก
ผนวกกับการได้รับการสนับสนุนด้านเทคโนโลยีที่ทันสมัยและประสบการณ์ในการพัฒนาผลิตภัณฑ์จากธนาคารดีบีเอส
สิงคโปร์ ตลอดจนธนาคารได้ปรับปรุงรูปแบบการบริหารงาน
และขั้นตอนการปฏิบัติงานเพื่อเพิ่มประสิทธิภาพการทำงานให้สอดคล้องกับการปรับปรุงภาพลักษณ์ใหม่ที่ทันสมัย
สะท้อนถึงการให้บริการด้วยความรวดเร็วควบคู่ไปกับคุณภาพ
ช่วยเพิ่มสมรรถนะในการเข้าถึงลูกค้าและขยายฐานลูกค้าให้มากขึ้น

ธนาคารได้มีการกำหนดกลยุทธ์เพื่อขยายธุรกิจ ดังนี้

-   บริการด้านเงินฝาก ธนาคารมุ่งเน้นการพัฒนาผลิตภัณฑ์และบริการทางการเงินใหม่ๆ
    อย่างต่อเนื่อง เพื่อตอบสนองความต้องการที่หลากหลายของลูกค้า
    โดยคำนึงถึงสิทธิประโยชน์ที่เหมาะสมและตรงกับความต้องการของลูกค้ามากขึ้น
    ซึ่งจะเป็นปัจจัยที่ทำให้ผลิตภัณฑ์ใหม่ของธนาคารเป็นที่ยอมรับและได้รับการตอบรับที่ดี

-   ด้านการปล่อยสินเชื่อ ธนาคารมุ่งเน้นการพัฒนาผลิตภัณฑ์และบริการใหม่
    ควบคู่ไปกับการปรับปรุงผลิตภัณฑ์และบริการเดิมที่มีอยู่แล้ว
    เพื่อตอบสนองความต้องการของลูกค้าในแต่ละกลุ่ม
    รวมทั้งยังเน้นการสร้างความสัมพันธ์ที่ดีกับลูกค้าโดยการสร้างมูลค่าเพิ่มให้กับบริการนอกเหนือจากปล่อยสินเชื่อ
    เช่น การจัดสัมมนา การจัดโปรแกรมพัฒนา อบรมให้ความรู้แก่ผู้ประกอบการธุรกิจ SMEs
    การทำ Cross Sales
    ผลิตภัณฑ์อื่นของธนาคารให้กับลูกค้ากลุ่มเดิมที่ยังไม่ได้ใช้บริการของธนาคาร
    รวมทั้งเพิ่มช่องทางการขายผลิตภัณฑ์ในรูปแบบใหม่

-   ด้านการสร้างรายได้ค่าธรรมเนียม
    ธนาคารได้ขยายขอบข่ายการออกผลิตภัณฑ์และบริการทางการเงินใหม่ๆ ในธุรกิจหลักทรัพย์
    วาณิชธนกิจและประกันชีวิต โดยการขยายธุรกิจร่วมกับบริษัทในเครือ
    ประกอบกับการพัฒนาบุคลากรให้มีความเชี่ยวชาญในการขายผลิตภัณฑ์และบริการ
    ซึ่งเป็นปัจจัยสนับสนุนการเติบโตของรายได้ค่าธรรมเนียม

อย่างไรก็ตาม ธนาคารตระหนักถึงความเสี่ยงต่างๆ
ที่อาจเกิดขึ้นจากการแข่งขันเพื่อเพิ่มปริมาณธุรกิจ
ธนาคารจึงยึดหลักปฏิบัติการบริหารความเสี่ยงตามแนวทางกำกับดูแลของธนาคารแห่งประเทศไทย
และดำเนินการขยายธุรกิจโดยคำนึงถึงคุณภาพเป็นสำคัญ
ซึ่งคาดว่าจะทำให้ปริมาณธุรกิจของธนาคารเพิ่มขึ้นอย่างต่อเนื่องและเติบโตต่อไปอย่างมั่นคงและมีคุณภาพ

-   การจัดหาผลิตภัณฑ์และบริการ

-   แหล่งที่มาของเงินทุน

แหล่งที่มาเงินทุนของธนาคาร ประกอบด้วย เงินฝาก คิดเป็นสัดส่วนประมาณร้อยละ 72.1
ของเงินทุนที่นำมาใช้ในการดำเนินงาน นอกจากนั้นยังมี รายการระหว่างธนาคารและตลาดเงิน
เงินกู้ยืมในลักษณะของสัญญากู้ และตราสารหนี้ รวมทั้งแหล่งเงินทุนจากส่วนของผู้ถือหุ้น

เงินฝากเป็นแหล่งเงินทุนที่สำคัญที่สุดของธนาคาร โดยธนาคารเปิดรับเงินฝากทั้งจากบุคคลทั่วไป
และนิติบุคคลประเภทต่างๆ ผ่านสำนักงานใหญ่ และสาขาของธนาคารทั้งในประเทศและต่างประเทศ
ประเภทเงินฝากของธนาคาร ได้แก่ เงินฝากกระแสรายวัน เงินฝากออมทรัพย์ เงินฝากประจำ
และบัตรเงินฝาก เป็นต้น รายละเอียดเงินฝากประเภทต่างๆ สรุปได้ดังตารางข้างล่างนี้

+----------------------+-----------+----------+-------------+---------+
| ประเภทเงินฝาก         | 31 ธันวาคม |          | 31 ธันวาคม   |         |
|                      | 2548      |          | 2547        |         |
+----------------------+-----------+----------+-------------+---------+
|                      | จำนวนเงิน  | สัดส่วน    | จำนวนเงิน    | สัดส่วน   |
|                      |           |          |             |         |
|                      | (ล้านบาท)  | (ร้อยละ)  | (ล้านบาท)    | (ร้อยละ) |
+----------------------+-----------+----------+-------------+---------+
| กระแสรายวัน           | 14,629    | 2.8      | 13,207      | 2.8     |
+----------------------+-----------+----------+-------------+---------+
| ออมทรัพย์              | 150,355   | 29.1     | 164,061     | 36.0    |
+----------------------+-----------+----------+-------------+---------+
| ประจำ                | 338,027   | 65.4     | 273,331     | 60.0    |
+----------------------+-----------+----------+-------------+---------+
| อื่นๆ (บัตรเงินฝาก)      | 14,118    | 2.7      | 5,346       | 1.2     |
+----------------------+-----------+----------+-------------+---------+
| รวม                  | 517,129   | 100.0    | 455,945     | 100.0   |
+----------------------+-----------+----------+-------------+---------+

ณ วันที่ 31 ธันวาคม 2548 ธนาคารมีเงินฝากรวมทั้งสิ้น 517,129 ล้านบาท เพิ่มขึ้นร้อยละ 13.4
เมื่อเทียบกับงวดเดียวกันของปี 2547 โดยเป็นเงินฝากประจำในอัตราส่วนสูงสุด คือ ร้อยละ 65.4
ของ
ยอดเงินฝากรวม เพิ่มขึ้นจากปีก่อน ร้อยละ 5.4 รองลงมาเป็นเงินฝากออมทรัพย์มีสัดส่วนร้อยละ
29.1 ลดลงจากปีก่อนร้อยละ 6.9

อนึ่ง นอกจากเงินฝากประเภทต่างๆแล้ว ในเดือนมีนาคม 2548 ธนาคารได้ออกหุ้นกู้ด้อยสิทธิครั้งที่
12 อายุ 10 ปี จำนวน 8,000 ล้านบาท อัตราดอกเบี้ยลอยตัว
เท่ากับอัตราดอกเบี้ยเงินฝากประจำ 12 เดือน ประเภทลูกค้าทั่วไปของธนาคาร บวกร้อยละ 2.0
ต่อปี โดยในปีที่ 1-5 มีอัตราดอกเบี้ยขั้นต่ำที่ร้อยละ 4.0 ต่อปี และ ปีที่ 6-10
มีอัตราดอกเบี้ยขั้นต่ำที่ร้อยละ 5.0 ต่อปี นอกจากนั้นในเดือนธันวาคม 2548
ได้ระดมเงินโดยการออกหุ้นกู้ระยะสั้นอายุระหว่าง 1 เดือน ถึง 3 เดือน เป็นจำนวน 5,359
ล้านบาท อัตราดอกเบี้ยอยู่ระหว่างร้อยละ 3.25 ต่อปี ถึงร้อยละ 4.0 ต่อปี

สำหรับแหล่งเงินทุนอื่นๆ นอกจากเงินฝาก ได้แก่ รายการระหว่างธนาคารและตลาดเงิน 41,162
ล้านบาท หลักทรัพย์ขายโดยมีสัญญาซื้อคืน 14,000 ล้านบาท หนี้สินจ่ายคืนเมื่อทวงถาม 1,611
ล้านบาท รวมเป็น 56,773 ล้านบาท เงินกู้ยืม 72,670 ล้านบาท และเงินทุนจากส่วนของผู้ถือหุ้น
51,248 ล้านบาท

-   นโยบายในการจัดหาแหล่งเงินทุนและการกำหนดอัตราดอกเบี้ย

ธนาคารดำเนินนโยบายจัดหาเงินทุนโดยการระดมเงินจากแหล่งต่างๆ ที่กล่าวข้างต้น
ให้มีปริมาณเพียงพอและสอดคล้องกับความต้องการใช้เงินในระยะต่างๆ ของธนาคาร
ประกอบกับพิจารณาปัจจัยทางด้านสภาพคล่องของธนาคารเพื่อดำรงสภาพคล่องให้อยู่ในระดับที่เหมาะสม
พร้อมทั้งคำนึงถึงปัจจัยด้านต้นทุนและรายได้ของธนาคารด้วย
ส่วนนโยบายด้านอัตราดอกเบี้ยรับฝากเงินนั้นจะพิจารณาให้เหมาะสมกับสภาพคล่องของตลาดเงินและของธนาคารเอง
ประกอบกับปัจจัยจากภายนอก อาทิ แนวโน้มการเปลี่ยนแปลงของอัตราดอกเบี้ย
นโยบายการเงินของธนาคารแห่งประเทศไทย ภาวะตลาดการเงินและภาวะเศรษฐกิจของประเทศ
เป็นต้น

-   นโยบายในการบริหารความเสี่ยงด้านหนี้สิน

ธนาคารมีนโยบายการบริหารภาระด้านหนี้สินให้สอดคล้องกับด้านทรัพย์สิน
หรือความต้องการใช้สินเชื่อของลูกค้า
เพื่อป้องกันความเสี่ยงทั้งทางด้านอัตราดอกเบี้ยและอัตราแลกเปลี่ยนโดยธนาคารได้ใช้เครื่องมือทางการเงินต่างๆ
อาทิ FX Swap , Interest Rate Swap และ Cross Currency Swap
เพื่อดำเนินนโยบายดังกล่าวอย่างมีประสิทธิภาพ
เมื่อธนาคารได้บริหารความเสี่ยงด้านหนี้สินตามนโยบายดังกล่าวข้างต้นแล้ว
ส่งผลให้ธนาคารมีรายรับเป็นเงินสกุลต่างๆ สอดคล้องกับภาระหนี้สินของธนาคาร

-   เงินให้กู้ยืม

ธนาคารได้มีแนวทางในการควบคุมดูแล การอนุมัติการให้กู้ยืม และการติดตามลูกค้า ดังนี้

1.  ให้สินเชื่อแก่ลูกหนี้แต่ละราย หรือกลุ่มกิจการในเครือเดียวกัน ไม่เกินร้อยละ 25
    ของเงินกองทุนชั้นที่ 1 ของธนาคาร

2.  ควบคุมการให้สินเชื่อแก่ธุรกิจด้านใดด้านหนึ่งไม่ให้มีวงเงินสูงเกินไป
    จนอาจเสียหายแก่ธนาคาร ในกรณีที่ธุรกิจดังกล่าวโดยรวม อาจประสบภาวะล้มเหลว

3.  กำหนดความเพียงพอของหลักประกันต่อวงเงินสินเชื่อแต่ละประเภท
    และตามความเหมาะสมของลูกหนี้แต่ละราย โดยจะควบคุม Clean Credit
    ให้อยู่ในระดับที่ธนาคารรับได้

4.  การอนุมัติเงินให้สินเชื่อแต่ละราย กำหนดให้มีการวิเคราะห์ความเสี่ยงในด้านต่างๆ
    โดยจะต้องมีเหตุผลหรือแนวทางป้องกันหรือลดความเสี่ยงที่อาจเกิดขึ้นในระดับที่ธนาคารรับได้

5.  ธนาคารกำหนดให้มีการกระจายอำนาจการอนุมัติวงเงินให้สินเชื่อของคณะกรรมการ

6.  พิจารณาสินเชื่อหลายระดับ เพื่อมิให้อำนาจอนุมัติตกอยู่แก่คณะใดคณะหนึ่งมากเกินไป

7.  ธนาคารกำหนดให้มีการทบทวนคุณภาพของลูกหนี้ ตลอดระยะเวลาการใช้สินเชื่อกับธนาคาร
    เพื่อให้มีการติดตามดูแลฐานะและผลประกอบการของธุรกิจอย่างต่อเนื่อง

8.  ธนาคารกำหนดให้มีหน่วยงานสอบทานการอำนวยสินเชื่อให้ถูกต้อง
    ตามระเบียบหลักเกณฑ์ของธนาคารและทางการ
    โดยเป็นหน่วยงานที่ดำเนินงานอย่างอิสระและไม่อยู่ในคณะกรรมการพิจารณาสินเชื่อ

9.  ธนาคารมีคณะกรรมการตรวจสอบ (Audit Committee) ที่ดำเนินงานเป็นอิสระ
    ไม่ขึ้นอยู่กับฝ่ายจัดการของธนาคาร มีอำนาจสอบทานการดำเนินงานของธนาคาร
    รวมทั้งงานด้านสินเชื่อในทุกขั้นตอน

ในด้านการติดตามหนี้นั้น ธนาคารมีการติดตามผลการแก้ไขหนี้อย่างต่อเนื่องและใกล้ชิด
หากแนวทางการดำเนินการไม่เป็นไปตามเป้าหมาย
จะมีการพิจารณาปรับกลยุทธ์และแนวทางดำเนินการเพื่อให้สอดคล้องกับข้อเท็จจริง
โดยจะมีขั้นตอนในการติดตามหนี้ เช่น
มีการรายงานการค้างชำระจำแนกตามจำนวนเดือนของแต่ละกลุ่มงาน เพื่อใช้ติดตามลูกหนี้
หากลูกหนี้ค้างชำระ 1 เดือน จะมีการติดตามหรือออกหนังสือแจ้งให้ชำระหนี้
และออกหนังสือทวงถามครั้งที่ 2 เมื่อลูกหนี้ยังไม่มาชำระหนี้หลังจากมีหนังสือแจ้งในครั้งที่ 1 ไปแล้ว
จนถึงการยื่นหนังสือ Notice และดำเนินการตามกฎหมายในที่สุด แต่อย่างไรก็ตาม
เมื่อลูกหนี้เริ่มค้างชำระนอกเหนือจากออกหนังสือทวงถามแล้ว
จะมีเจ้าหน้าที่ติดตามเพื่อแก้ไขปัญหาของลูกหนี้เป็นระยะ รวมถึงการเจรจาปรับปรุงโครงสร้างหนี้
โดยกำหนดเงื่อนไขการชำระหนี้ใหม่ที่ผ่อนปรนตามความสามารถของลูกหนี้
หากไม่ได้ผลก็จะเรียกหนี้คืนโดยวิธีการฟ้องร้องทางศาลเพื่อประนอมหนี้ หรือ ฟ้องร้องบังคับคดี

-   การจัดหาเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

    1.  สัดส่วนเงินฝากจากกิจการที่เกี่ยวข้องกับผู้บริหาร ร้อยละ 0.19

    2.  สัดส่วนเงินให้สินเชื่อและดอกเบี้ยค้างรับแก่กิจการที่เกี่ยวข้องกับผู้บริหาร ร้อยละ 5.44

-   ความสามารถในการดำรงเงินกองทุน

หลักเกณฑ์การดำรงเงินกองทุนต่อสินทรัพย์เสี่ยงของธนาคารแห่งประเทศไทย
กำหนดให้ธนาคารพาณิชย์ดำรงอัตราส่วนเงินกองทุนชั้นที่ 1 (Tier I) และเงินกองทุนชั้นที่ 2
(Tier II) ต่อสินทรัพย์เสี่ยงหลังจัดสรรกำไรไม่ต่ำกว่าร้อยละ 8.5
โดยมีอัตราส่วนเงินกองทุนในชั้นที่ 1 ต่อสินทรัพย์เสี่ยงหลังจัดสรรกำไรของธนาคารไม่ต่ำกว่าร้อยละ
4.25
ธนาคารดำรงเงินกองทุนทั้งสิ้นเป็นอัตราส่วนกับสินทรัพย์เสี่ยงตามหลักเกณฑ์วิธีการและเงื่อนไขที่ธนาคารแห่งประเทศไทยกำหนด
ณ วันที่ 31 ธันวาคม 2548 ธนาคารมีเงินกองทุนต่อสินทรัพย์เสี่ยง ดังนี้

เงินกองทุนตามกฎหมาย

  --------------------------------------------- -------------------------
  เงินกองทุนชั้นที่ 1                                 35,877 ล้านบาท

  เงินกองทุนชั้นที่ 2                                 17,059 ล้านบาท

  เงินกองทุนรวม                                   52,497 ล้านบาท

                                                

  อัตราส่วนเงินกองทุนชั้นที่ 1 ต่อ สินทรัพย์เสี่ยง            ร้อยละ 6.18

  อัตราส่วนเงินกองทุนชั้นที่ 2 ต่อ สินทรัพย์เสี่ยง            ร้อยละ 2.86

  อัตราส่วนเงินกองทุนรวม ต่อ สินทรัพย์เสี่ยง              ร้อยละ 9.04
  --------------------------------------------- -------------------------

เมื่อรวมกำไรสุทธิของครึ่งหลังของปี 2548 จำนวน 3,662 ล้านบาทแล้ว
ธนาคารมีสัดส่วนเงินกองทุนต่อสินทรัพย์เสี่ยงทั้งสิ้นร้อยละ 9.68 ของสินทรัพย์เสี่ยง
โดยเงินกองทุนชั้นที่ 1 มีสัดส่วนร้อยละ 6.81

-   นโยบายในการบริหารสภาพคล่อง

ธนาคารมีนโยบายการบริหารสภาพคล่องของธนาคารให้เป็นไปอย่างมีประสิทธิภาพ
โดยมีนโยบายการบริหารสภาพคล่องทั้งในภาวะปกติและภาวะวิกฤติ
เพื่อให้มั่นใจว่าธนาคารจะสามารถจัดหาสภาพคล่องเพียงพอสำหรับรองรับภาระผูกพันต่างๆ
เมื่อครบกำหนดเวลา ภายใต้การดำเนินธุรกิจของธนาคารทั้งในภาวะวิกฤติและภาวะปกติ
โดยมีคณะกรรมการบริหารสินทรัพย์และหนี้สิน (ALCO)
ซึ่งประกอบด้วยผู้บริหารระดับสูงเป็นผู้ได้รับมอบหมายจากคณะกรรมการบริหารและคณะกรรมการธนาคาร
ให้ทำหน้าที่ในการกำกับดูแลการบริหารความเสี่ยงด้านสภาพคล่องของธนาคารเพื่อให้เป็นไปตามเกณฑ์ของธนาคารแห่งประเทศไทย
และให้มีสภาพคล่องเพียงพอสำหรับการดำเนินธุรกิจทั้งในภาวะปกติและภาวะวิกฤติ
รวมทั้งพิจารณาจัดหาแหล่งเงินทุนที่เหมาะสมและสอดคล้องกับสภาวะการณ์ที่เปลี่ยนแปลง ทั้งนี้
คณะกรรมการบริหารสินทรัพย์และหนี้สินจะมีการประชุมหารือกันอย่างสม่ำเสมออย่างน้อยเดือนละครั้ง

นอกจากนี้ ธนาคารยังจัดให้มีการประชุมคณะกรรมการจัดการรายสัปดาห์ เพื่อการวิเคราะห์ ติดตาม
และประเมินสถานการณ์รวมถึงความเคลื่อนไหวด้านสภาพคล่องและอัตราดอกเบี้ยของตลาดเงิน ทั้งนี้
เพื่อให้มีความพร้อมที่จะปรับเปลี่ยนกลยุทธ์ด้านสภาพคล่องของธนาคารให้ทันต่อสถานการณ์ได้อย่างรวดเร็ว